Scene de groază pe o stradă din București. O femeie a fost lovită și pusă la pământ
- Mădălina Sfrijan
- 22 mai 2024, 16:57
Incidentul a avut loc pe o stradă din Sectorul 2 al Capitalei. O femeie în vârstă de 45 de ani a fost atacată din senin. La acest gest șocant a recurs un tânăr de 25 de ani, care a fost ulterior reținut de polițiști. Scenele au fost surprinse pe camerele de supraveghere din zonă.
București. O femeie a fost atacată din senin
Pe imaginile surprinse pe camerele de supraveghere se observă cum tânărul se năpustește asupra victimei și o lovește. Femeia s-a dezechilibrat și a căzut, iar atacatorul a fugit. După câteva secunde, victima s-a ridicat și a plecat de la locul incidentului.
Din cauza loviturii, aceasta a ajuns la spital, iar polițiștii au fost sesizați de reprezentanții unității medicale.
Bărbatul a fost reținut
Tânărul în vârstă de 25 de ani a comis fapta pe o stradă din Sectorul 2 al Capitalei. După ce reprezentanții unității spitalicești au alertat autoritățile, atacatorul a fost reținut.
„La data de 21 mai 2024, poliţişti din cadrul Direcţiei Generale de Poliţie a Municipiului Bucureşti – Secţia 7 Poliţie au reţinut tânăr, în vârstă de 25 de ani, faţă de care sunt efectuate cercetări într-un dosar penal privind săvârşirea infracţiunii de lovire sau alte violenţe. În fapt, la data de 12 mai 2024, în jurul orei 00.30, Secţia 7 Poliţie a fost sesizată de către reprezentanţii unui spital, cu privire la faptul că, la unitatea de primiri urgenţe s-a prezentat o femeie care ar fi fost agresată fizic”, au transmis polițiștii.
Femeie atacată pe o stradă din București
Potrivit oamenilor legii, atacul a avut loc pe 11 mai, în jurul orei 21.00, în timp victima mergea pe o stradă din Sectorul 2. Tânărul a lovit victima în zona gambei drepte. Din primele verificări ale polițiștilor, se pare că victima și agresorul nu se cunoșteau.
„De asemenea, în urma activităţilor specifice, a fost identificat şi, ulterior, depistat un tânăr, în vârstă de 25 ani, bănuit de comiterea faptei. La data de 21 mai 2024, bănuitul a fost condus la audieri, iar în baza probatoriului administrat, cel în cauză a fost reţinut pentru 24 de ore, urmând a fi prezentat magistraţilor cu propunere de arestare preventivă, pentru 30 de zile”, conform sursei.
Cazul a fost preluat de polițiștii Secţiei 7 Poliţie, care vor continua verificările sub supravegherea Parchetului de pe lângă Judecătoria Sectorului 2.